
Parengto sprendimo projekto tikslai ir uždaviniai: Lietuvos Respublikos Seimas 2024 m. birželio 6 d. priėmė Lietuvos Respublikos vietos savivaldos įstatymo Nr. I-533 9, 12 ir 25 straipsnių pakeitimo įstatymą Nr. XIV-2688. 
Šiuo įstatymu keičiama Tarybos Kolegijos sudarymo tvarka. Nuo šiol Kolegijos sudarymas nebėra Tarybos kompetencija. Ją savo potvarkiu sudarys meras.
Minėtas įstatymas įpareigoja nustatyti reglamente pareigą informuoti Tarybos narius apie mero komandiruotes ir atostogas, taip pat, nustatyti kaip Tarybos nariai apie tai informuojami.
Taip pat, nustatoma pareiga Reglamente nustatyti kaip pateikiama Savivaldybės administracijos išvada dėl parengto Tarybos sprendimo projekto, kai Tarybos sprendimo projektas įregistruojamas likus 4 darbo dienoms iki savivaldybės tarybos posėdžio. T. y. nelikus 10 darbo dienų termino, per kurį paprastai Administracija turi tokią išvadą pateikti.
Visų Komisijų posėdžiai, įskaitant ir Etikos komisiją, tampa vieši ir viešai transliuojami, todėl būtina panaikinti Reglamente nustatytą išimtį dėl Etikos komisijos posėdžių.
Atsižvelgiant į tai, taip pat siekiant teisinio reguliavimo išsamumo, nuoseklumo, bei atitikties Vietos savivaldos įstatymui (toliau – VSĮ), teikiamas Šiaulių miesto savivaldybės tarybos veiklos reglamento (toliau – Reglamentas) pakeitimo projektas. 
Dabartinis sprendimo projekte aptariamų klausimų reguliavimas: Reglamentas neatitinka naujos VSĮ redakcijos. 

. Pakeisti Reglamento 23 p., nustatant, kad Tarybos narys apie jam kylantį interesų konfliktą gali iš anksto raštu informuoti ne merą, bet Tarybos posėdžių sekretorių. Šis pakeitimas atitinka Vyriausios tarnybinės etikos komisijos rekomendacijas. 
. Pakeisti Reglamento 37 punktą numatant, kad  Administracijos išvada pateikiama Sekretoriatui teisės aktuose nustatytais terminais, bet ne vėliau kaip likus 24 val. iki Tarybos posėdžio. Gautą išvadą Sekretoriatas nedelsiant paskelbia kartu su sprendimo projektu ir el. paštu išvadą išsiunčia Tarybos nariams.
. Pasikeitus VSĮ reglamentavimui, keičiamas Reglamento 149 punktas – panaikinama nuostata, kad Etikos komisijos posėdžiai netransliuojami. Pagal VSĮ visų komisijų posėdžiai yra vieši, transliuojami tiesiogiai bei daromas jų įrašas.
. Keičiamas Reglamento 164 punktas, kuriuo nustatoma, kad Kolegiją sudaro meras, o ne Taryba.
. Papildyti Reglamento 186 ir 196 punktus, numatant, kad Tarybos nariai apie mero komandiruotę ir atostogas informuojami per DVS pateikiant susipažinimui potvarkį dėl mero komandiruotės ar atostogų.
Priėmus sprendimą, galimos pasekmės (tiek teigiamos, tiek neigiamos). Numatomos teigiamos pasekmės – bus priimtas Vietos savivaldos įstatymo pakeitimo įstatymo įgyvendinamasis teisės aktas, suderintos VSĮ ir Reglamento nuostatos. Neigiamų pasekmių nenumatoma.
Priėmus sprendimą, keičiami ar panaikinami galiojantys Savivaldybės teisės aktai – sprendimu keičiamas Tarybos 2023 m. vasario 2 d. sprendimas Nr. T-30  „Dėl Šiaulių miesto savivaldybės tarybos veiklos reglamento patvirtinimo“.
Sprendimui įgyvendinti reikalingi priimti papildomi teisės aktai – nereikalingi.
Sprendimui įgyvendinti reikalingos lėšos – nereikalingos.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Numatomo teisinio reguliavimo poveikio vertinimo rezultatai: numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.  
Sprendimo projektą parengė: Šiaulių miesto savivaldybės tarybos ir mero sekretoriatas. Tiesioginis rengėjas – Tarybos posėdžių sekretorius Arnas Ilgauskas , tel. 8 41 596307.

